Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2019/C 358/09)

Euroopan komissio on hyväksynyt tämän vähäisen muutoksen 18 päivänä joulukuuta 2013 annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus on saatavilla komission DOOR-tietokannassa.

YHTENÄINEN ASIAKIRJA

”ACEITUNA ALOREÑA DE MÁLAGA”

EU-nro: PDO-ES-0785-AM01 – 17.1.2019

SAN (X) SMM ()

1. Nimi/nimet

”Aceituna Aloreña de Málaga”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Aloreña-lajikkeeseen kuuluvan oliivipuun (Olea europea, L.) terveistä, asianmukaisessa kypsyysasteessa ennen kypsymistä korjatuista hedelmistä saadut syötäväksi tarkoitetut maustetut oliivit suolavedessä luonnollisen käymisen avulla imellettyinä ja maustettuina timjamilla, fenkolilla, valkosipulilla ja chilipaprikalla tai näistä kasveista saaduilla uutteilla suhteessa 1–3 %. Menetelmä perustuu vanhoihin, sukupolvelta toiselle vuosien kuluessa siirtyneisiin tapoihin.

Kaikilla ”Aceituna Aloreña de Málaga” -oliivien kolmella tarjontamuodolla (tuoreet vihreät, perinteiset ja säilötyt) on yhteisiä ominaisuuksia, jotka johtuvat yksinomaan lajikkeesta ja tarjontamuodosta alkuperäisellä tuotanto- ja jalostusalueella:

a) Oliivit säilötään suolaveteen. Alhaisen oleuropeiinipitoisuutensa vuoksi näitä oliiveja ei tarvitse käsitellä natriumhydroksidilla karvauden poistamiseksi, joten niistä on poistettu karvaus yksinomaan suolan ja veden avulla, ja ne on maustettu timjamilla, fenkolilla, valkosipulilla ja paprikalla. On kyse omassa nesteessään olevista oliiveista, joissa on tapahtunut tietynasteista käymistä.

b) Kivi irtoaa helposti hedelmälihasta, mikä on hyvin arvostettu ominaisuus, kun on kyse syötäväksi tarkoitetuista oliiveista.

c) Tuotteen sisuksen osalta on korostettava, että hedelmälihan ja kiven välinen suhde, tasalaatuisuus ja napakka rakenne ovat saaneet paneelitesteissä hyvin korkeat arvosanat.

d) Koska on kyseessä tuote, jota ei ole käsitelty alkaleilla, se erottuu muista kuorensa ja kuituisuutensa ansiosta.

e) Tuoksun ja maun välisen suhteen osalta on korostettava maistajapaneelien tekemissä erilaisissa aistinvaraisissa testeissä saatuja hyviä tuloksia, jotka liittyvät tuotteen maustamiseen. Niissä erottuvat erityisesti sellaiset ominaisuudet kuin aromaattisuus, tasapainoinen, kevyesti karvaaseen vivahtava suolaisuus (niin ikään luonteenomainen piirre ilman alkalikäsittelyä tapahtuvalle valmistukselle) jne. Karvaus vaihtelee oliivien käymisasteen mukaan, ja tuoreet vihreät oliivit ovat yleensä karvaampia kuin oliivit, joiden käyminen on tapahtunut loppuun.

”Aceituna Aloreña de Málaga” -oliivien jalostusprosessin tuloksena syntyy kolme eri tyyppistä tuotetta, jotka eroavat toisistaan muodon ja oliivien käymisprosessin kehittymisen mukaan:

1. Tuoreet vihreät ”Aceituna Aloreña de Málaga” -oliivit

Oliivit laitetaan välittömästi tynnyreihin, joita säilytetään viileissä tiloissa, joissa oliivit voivat säilyä niin, etteivät niiden aistinvaraiset ominaisuudet muutu, tai kylmähuoneisiin, joissa niitä säilytetään enintään 15 °C:n lämpötilassa ja joissa ne niin ikään voivat säilyä olosuhteissa, joissa niiden aistinvaraiset ominaisuudet eivät muutu. Halkaistuja oliiveja on pidettävä suolavedessä vähintään kolmen päivän ajan ennen niiden pakkaamista.

Aistinvaraiset ominaisuudet

Tuoreille vihreille oliiveille on ominaista vaaleanvihreä väri ja erittäin miellyttävä vihreän hedelmäinen ja ruohoinen tuoksu, joka viittaa niiden tuoreuteen ja äskettäin tapahtuneeseen sadonkorjuuseen. Myös valmistuksessa käytetyt mausteet ovat läsnä. Rakenne on kiinteä ja napakka, hedelmäliha irtoaa selkeästi kivestä, ja pureskelun jälkeen on aistittavissa jälkiä kuoresta. Perusmakuna on mainittava tunnusomainen karvaus sekä toisinaan suolainen vivahde mausteseoksen mukaan. Kolmoishermon aistimukset ovat jumoavuus ja pistävyys.

2. Perinteiset ”Aceituna Aloreña de Málaga” -oliivit

Vastaanotetut ja luokitellut oliivit laitetaan tynnyreihin, jotka viedään ilmastoimattomiin tiloihin vähintään 20 päiväksi ennen oliivien pakkaamista kulutusta varten. Näissä oloissa ne voivat säilyä ilman, että tälle valmistustavalle tyypilliset aistinvaraiset ominaisuudet muuttuvat.

Aistinvaraiset ominaisuudet

Perinteiseen tapaan maustetut oliivit ovat väriltään vihertävän oljenkeltaisia; vihreä sävy ei ole yhtä voimakas kuin tuoreilla oliiveilla. Tuoksu tuo mieleen tuoreet hedelmät ja käytetyt mausteet, eikä siinä ole havaittavissa tuoreille vihreille oliiveille ominaista tuoreen ruohon tuoksua. Rakenne on vähemmän kiinteä, mutta napakkuuteen, kivestä irtoavaan hedelmälihaan ja kuoreen liittyvät ominaisuudet ovat jäljellä. Maku on hieman karvas, muttei yhtä jumoava ja pistävä kuin tuoreilla vihreillä oliiveilla.

3. Säilötyt ”Aceituna Aloreña de Málaga” -oliivit

Vastaanotetut ja pestyt oliivit laitetaan halkaisemattomina käymissäiliöihin, joissa niitä kypsytetään vähintään 90 päivän ajan ennen pakkaamista. Näissä oloissa ne voivat säilyä ilman, että tälle valmistustavalle tyypilliset aistinvaraiset ominaisuudet muuttuvat.

Aistinvaraiset ominaisuudet

Säilötyt oliivit ovat väriltään kellanruskeita, ja niiden tuoksu on kypsän hedelmäinen ja tuoreen ruohoinen. Lisäksi siinä on havaittavissa tuotteelle ominaisen jalostusmenetelmän ja maitohappokäymisen aiheuttamaa mausteisuutta ja happamuutta. Rakenne on vähemmän kiinteä ja napakka, ja hedelmäliha irtoaa helposti kivestä; pureskelun jälkeen on aistittavissa jälkiä kuoresta. Maku on hapan, karvaus häviää ja muuttuu suussa pistävämmäksi mauksi.

Alkuperänimityksellä ”Aceituna Aloreña de Málaga” suojattujen oliivien on aina kuuluttava ekstra- tai I-laatuluokkaan.

Ekstra-laatuluokan oliivit: Ekstra-laatuluokkaan kuuluvat oliivit vastaavat ekstra-laatuluokan syötäväksi tarkoitettujen oliivien laatuvaatimuksia, ja niiden kokoluokitus on 140–200.

I-laatuluokan oliivit: I-laatuluokkaan kuuluvat oliivit vastaavat I-laatuluokan syötäväksi tarkoitettujen oliivien laatuvaatimuksia, ja niiden kokoluokitus on 140–260.

Aistinvaraisten ominaisuuksien arviointimenetelmä on COI/OT/NC nro 1 -standardin mukainen. Syötäväksi tarkoitettujen oliivien kaupan pitämiseen sovelletaan standardia COI/OT/MO nro 1, 2008. Syötäväksi tarkoitettujen oliivien aistinvaraisessa arvioinnissa noudatetaan Córdoban yliopiston ravitsemustieteellisen ja elintarviketeknologisen laitoksen tutkimustuloksia, jotka on koottu valvontaelimen laatu- ja menettelyohjeisiin.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden (raaka-aineiden tuotanto, jalostus ja lopputuotteiden pakkaaminen) on tapahduttava yksilöidyllä maantieteellisellä alueella.

Tämä toiminta tapahtuu saapuneiden tilausten mukaan, ja ennen pakkaamista oliiveja on säilytettävä tynnyreissä vähintään kolmen päivän ajan. Pakkaamisen yhteydessä oliiveihin lisätään alueelle tyypilliset mausteet. Tuotteen pilaantumisalttiuden, sen erityisominaisuuksien ja jalostustavan vuoksi pakkaaminen on aina tehtävä SAN-tuotteen ”Aceituna Aloreña de Málaga” maantieteellisellä tuotanto- ja jalostusalueella, jotta aloreñas-oliivien aistinvaraiset ominaisuudet kehittyvät ja säilyvät, kunnes ne saatetaan markkinoille.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Pakkaaminen tapahtuu syötäväksi tarkoitettujen oliivien laatuvaatimusten mukaisesti laatuluokittain. Alkuperänimityksellä ”Aceituna Aloreña de Málaga” suojattujen oliivien on aina kuuluttava ekstra- tai I-laatuluokkaan.

Kaupanpitämisajan pidentämiseksi tuote voidaan käsitellä esimerkiksi pastöroimalla tai tyhjiöpakata suojakaasuun edellyttäen, että sen alkuperäiset aistinvaraiset ja fysikaaliset ominaisuudet säilyvät muuttumattomina.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Etiketissä on ehdottomasti mainittava alkuperänimitys ”Aceituna Aloreña de Málaga”. Pakkauksissa on oltava sääntelyneuvoston antama numeroitu takuusinetti.

Etiketissä on ilmoitettava oliivien tyyppi: tuore vihreä, perinteinen tai säilötty.

4. Maantieteellisen alueen tarkka rajaus

Tuotantoalue käsittää seuraavat 19 kuntaa Málagan maakunnan kaakkoisosassa: Alhaurín de la Torre, Alhaurín el Grande, Almogía, Álora, Alozaina, Ardales, El Burgo, Carratraca, Cártama, Casarabonela, Coín, Guaro, Málaga, Monda, Pizarra, Ronda, Tolox, El Valle de Abdalajís ja Yunquera.

5. Yhteys maantieteelliseen alueeseen

5.1 Maantieteellisen alueen erityisyys

Guadalhorcen luontoalue (Sierra de las Nieves ja Valle del Guadalhorce) kuuluu Andalusian vuoristoalueeseen. Guadalhorcen laaksoa rajaavat korkeudeltaan vaihtelevat vuorijonot. Vuoristoalueen pinnanmuodostuksen vuoksi tuotantoalue on selkeästi yksilöitävissä, ja se avautuu ainoastaan Guadalhorce-joen suulla.

Alueen ilmasto on sekoitus mannerilmastoa ja Välimeren ilmastoa. Aivan erityisen mikroilmaston ansiosta siellä on kehittynyt hyvin monipuolinen maatalous, jossa viljellään niin eräitä avokadon tapaisia trooppisen vyöhykkeen lajeja kuin tasankoalueille tyypillistä viljaakin. Oliivipuu kasvaa siellä pääasiassa laaksoa ympäröivien vuorten kuivilla rinteillä, mikä yhdessä suotuisan ilmaston kanssa vaikuttaa ratkaisevasti muun muassa lopputuotteen ominaisuuksiin, sadonkorjuuajankohtaan ja puiden tuotokseen.

Pinnanmuodostus on myös hyvin rikkonainen, ja oliivitarhat sijaitsevat Guadalhorcen laaksoa ympäröivien ja rajaavien vuorten rinteillä. Toisin sanoen oliivipuut kasvavat vähempiarvoisessa ja köyhässä maastossa. Tämän vuoksi oliivitarhojen määrällinen tuotos jää vähäiseksi, mutta tuotteen laatu on erinomaisuudessaan vertaansa vailla.

Guadalhorcen laakson viljelymenetelmistä oliivipuiden leikkaaminen vaikuttaa eniten lopputuotteen ominaisuuksiin. Alueen viljelymenetelmälle ominaista on oliivipuiden leikkaaminen rankasti, mikä vaikuttaa puiden lopulliseen muotoon. Pääasiassa nuoremmat oksat leikataan ja puun latvastaan maljamaiset päähaarat jätetään paikalleen, jolloin puun rakenne jää ilmavaksi, kun suurin osa toissijaisista haaroista poistetaan. Näin puiden muoto kehittyy tyypillisen pallomaiseksi.

Jalostuksessa oliiveille tehdään erilaisia käsittelyjä, joilla niistä poistetaan karvautta ja ne maustetaan. Käsittelyt perustuvat vuosien myötä sukupolvelta toiselle siirtyneisiin vanhoihin käytäntöihin, jotka ovat säilyneet suurin piirtein sellaisenaan. Näin ollen erityinen jalostustapa on tuotteen alkuperäalueelle ominainen.

5.2 Tuotteen erityisyys

1. Oleuropeiinipitoisuus. Oleuropeiini on polyfenoli, joka antaa oliiveille karvaan maun. ”Aceituna Aloreña de Málaga” -oliiveilla pitoisuus on noin 103 mg/kg, minkä vuoksi ne on käsiteltävä suolavedessä. Noin 48 tunnin liotus on tarpeen karvauden poistamiseksi oliiveista.

2. Kivi irtoaa hyvin helposti hedelmälihasta. Alueen perinteinen tapa määritellä oikea sadonkorjuuajankohta on oliivin leikkaaminen poikkisuuntaan: jos hedelmälihan todetaan irtoavan helposti kivestä, ajankohta on ihanteellinen. Syötäväksi tarkoitetuilla oliiveilla tämä on erittäin haluttu ja harvinainen ominaisuus.

3. Hedelmälihan ja kiven välinen suhde on korkeimpia syötäväksi tarkoitettujen oliivien joukossa, vähintään 3:1 (hedelmäliha/kivi).

4. ”Aceituna Aloreña de Málaga” -oliivien koko on 140–260, mikä vastaa 3.2.1 kohdan mukaisesti standardin COI/OT/NC nro 1 mukaista ekstra-laatuluokkaa. Jalostajat ja kuluttajat ovat perinteisesti arvostaneet suuresti tätä ominaisuutta, ja se on vaikuttanut erityisellä tavalla myös viljelykäytäntöihin.

5. Erityyppisten ”Aceituna Aloreña de Málaga” -oliivien aistinvaraiset ominaisuudet: 5.1 Tuoreet vihreät oliivit Tuoreille vihreille oliiveille on ominaista vaaleanvihreä väri ja erittäin miellyttävä vihreän hedelmäinen ja ruohoinen tuoksu, joka viittaa niiden tuoreuteen ja äskettäin tapahtuneeseen sadonkorjuuseen. Myös valmistuksessa käytetyt mausteet ovat läsnä. Rakenne on kiinteä ja napakka, hedelmäliha irtoaa selkeästi kivestä, ja pureskelun jälkeen on aistittavissa jälkiä kuoresta. Perusmakuna on mainittava tunnusomainen karvaus sekä toisinaan suolainen vivahde mausteseoksen mukaan. Kolmoishermon aistimukset ovat jumoavuus ja pistävyys. 5.2 Perinteiset oliivit Perinteiseen tapaan maustetut oliivit ovat väriltään vihertävän oljenkeltaisia; vihreä sävy ei ole yhtä voimakas kuin tuoreilla oliiveilla. Tuoksu tuo mieleen tuoreet hedelmät ja käytetyt mausteet, eikä siinä ole havaittavissa tuoreille vihreille oliiveille ominaista tuoreen ruohon tuoksua. Rakenne on vähemmän kiinteä, mutta napakkuuteen, kivestä irtoavaan hedelmälihaan ja kuoreen liittyvät ominaisuudet ovat jäljellä. Maku on hieman karvas, muttei yhtä jumoava ja pistävä kuin tuoreilla vihreillä oliiveilla. 5.3 Säilötyt oliivit Säilötyt oliivit ovat väriltään kellanruskeita, ja niiden tuoksu on kypsän hedelmäinen ja tuoreen ruohoinen. Lisäksi siinä on havaittavissa tuotteelle ominaisen jalostusmenetelmän ja maitohappokäymisen aiheuttamaa mausteisuutta ja happamuutta. Rakenne on vähemmän kiinteä ja napakka, ja hedelmäliha irtoaa helposti kivestä; pureskelun jälkeen on aistittavissa jälkiä kuoresta. Maku on hapan, karvaus häviää ja muuttuu suussa pistävämmäksi mauksi.

5.3. Syy-seuraussuhde, joka yhdistää maantieteellisen alueen tuotteen laatuun tai ominaisuuksiin

Kuten jo edellä on mainittu, oliivipuu reagoi herkästi viljely-ympäristönsä olosuhteisiin ja käsittelyihin, joita sille tehdään. Se sopeutuu hyvin helposti ympäristöolosuhteisiin. Tältä osin on korostettava, että ”aloreño”-lajikkeen tuotantoaluetta rajaavat joka puolelta vuorijonot, jotka vaikuttavat sen ilmaston, maaperän ja pinnanmuodostuksen erityispiirteisiin. Yhdessä paikallisen väestön taitojen kanssa nämä olosuhteet ovat saaneet aikaan tuotteen, joka erottuu selvästi muista markkinoilla tavattavista syötäväksi tarkoitetuista oliiveista.

”Aceituna Aloreña de Málaga” -oliivien oleuropeiinipitoisuus on yksi tekijöistä, jotka ovat vaikuttaneet ratkaisevasti näiden oliivien tuotanto- ja jalostusprosessiin. Koska ne sisältävät vain vähän kyseistä polyfenolia, muutaman päivän käsittely suolavedessä riittää poistamaan sen oliiveista. Tämä johtuu myös siitä, että oliivit halkaistaan, jolloin suolavesi pääsee imeytymään helpommin hedelmän sisukseen ja poistamaan siitä oliiveille karvaan maun antavan aineen.

”Aceituna Aloreña de Málaga” -oliivien käsittely suolavedessä on vaikuttanut siihen, että kyseisen tuotteen rakenne on kuituinen ja napakka. Kun oliiveja ei käsitellä natriumhydroksidilla, niiden rakenteessa säilyy tuoreen hedelmän kuituisuus, johon vaikuttaa myös yleensä vuoristoalueen vähempiarvoisessa maastossa sijaitsevien oliivitarhojen maaperän tyyppi.

Helppous, jolla kivi irtoaa hedelmälihasta (alueella käytetään ilmaisua ”kelluva kivi”), on vaikuttanut ratkaisevasti ”Aceituna Aloreña de Málaga” -oliivien jalostustapaan. Tämän ominaisuuden ansiosta oliivit voidaan jalostaa halkaistuina siten, että kivi jätetään hedelmälihan sisään. Perinteinen alueellinen tapa määritellä oikea sadonkorjuuajankohta oli oliivin halkaiseminen: jos puoliskojen todettiin irtoavan helposti, ajankohta oli ihanteellinen.

Myös ”Aceituna Aloreña de Málaga” -oliivien erityinen maku ja aromi ovat tiiviisti sidoksissa sen jalostustapaan; alkuperään liittyvä inhimillinen tekijä on vuosien myötä sukupolvelta toiselle siirtyneiden vanhojen käytäntöjen noudattaminen käyttämällä maantieteelliselle alueelle tyypillisiä ja siellä perinteisesti viljeltyjä tai kerättyjä mausteita ja yrttejä (timjami, fenkoli, chilipaprika ja valkosipuli), joskin ne voivat olla peräisin myös muualta.

”Aceituna Aloreña de Málaga” -oliivien koko on niin ikään yksi tuotteen arvostetuimmista ominaisuuksista. Se on seurausta alueelle tyypillisestä tavasta leikata oliivipuut rankasti siten, että niiden muoto kehittyy pyöreäksi ja ilmavaksi. Tämä viljelymenetelmä vaikuttaa myös hedelmälihan ja kiven väliseen suhteeseen, joka paneelitesteissä on todettu erinomaiseksi.

Eritelmän julkaisutiedot

(asetuksen 6 artiklan 1 kohdan toinen alakohta)

Alkuperänimityksen eritelmän täydellinen teksti on saatavissa internetosoitteessa:

https://juntadeandalucia.es/export/drupaljda/Pliego_Aceituna_Alore%C3%B1a_modificado.pdf

tai menemällä suoraan maatalous- ja kalastusviranomaisen (Consejería de Agricultura, Pesca y Desarollo Rural) kotisivulle

(http://juntadeandalucia.es/organismos/agriculturapescaydesarrollorural.html) ja seuraamalla polkua Áreas de actividad/Industrias y Cadena Agroalimentaria/Calidad/Denominaciones de Calidad/Otros Productos (linkki eritelmään on vastaavan laatunimikkeen alla).

(1) EUVL L 179, 19.6.2014, s. 17.